b'\n_START_ARTICLE_\nPseudomonarchia Daemonum\n_START_PARAGRAPH_\nPsudomonarchia Daemonum je magijski priru\xc4\x8dnik u formi kataloga demona, koji je tiskao njema\xc4\x8dki lije\xc4\x8dnik i okultist Johann Weyer 1577. godine kao dodatak svome djelu De praestigiis daemonum._NEWLINE_Popis demona se razlikuje u odnosu na onaj koje donosi Ars Goetia, prva knjiga Lemegetona koja, tako\xc4\x91er daje popis demona te prikladne sate i molitve za njihovo prizivanje. Popisi se razlikuju i po rednom broju i prema karakteristikama duhova, budu\xc4\x87i da je u Weyerovom djelu nabrojeno \xc5\xa1ezdeset i devet duhova, a u Lemegetonu njih sedamdeset i dvoje. Za razliku od Lemegetona, Pseudomonarchia Daemonum ne donosi pe\xc4\x8date demona, niti zahtjeva detaljne rituale za njihovo prizivanje._NEWLINE_Postoji i djelo Livre des esperitz ("Knjiga duhova") koje pokazuje veliku sli\xc4\x8dnost Weyerovim, a ukazuje na mogu\xc4\x87nost da kod Weyerovog djela izostaje dio teksta i odre\xc4\x91en broj duhova. Sam Weyer navodi kako je pri prijevodu izvora izostavio odre\xc4\x91eni dio sadr\xc5\xbeaja._NEWLINE_Weyer je tvrdio kako je za svoj izvor podataka koristio rukopis Liber officiorum spirituum, seu Liber dictus Empto. Salomonis, de principibus et regibus d\xc3\xa6moniorum ("Knjiga slu\xc5\xbebi duhova ili knjiga zvana Empto. Salomon, o prin\xc4\x8devima i kraljevima demona").'